text: Folketingsmedlem skal besøge fortvivlet landmand
  03 april 2013 kl. 18.31
  Lotte Rod fra de radikale skal besøge en landmand, der vil fortælle hende, at regeringens vandplaner vil gøre ham til en færdig mand.
  Det radikale folketingsmedlem Lotte Rod, ordfører for fødevarer, landbrug og fiskeri, skal have gummistøvler på i næste uge.
  Hun skal nemlig besøge landmand Jørgen Peter Thorøe i Branderup ved Agerskov.
  Han er kritisk:
  - Hvis vandplanerne træder i kraft, er jeg en færdig mand, siger Jørgen Peter Thorøe.
  Han bliver nødt til at fyre sine 4½ ansatte, siger han.
  Det vil også gå udover 10 mand på slagteriet og 3 mand i følgeerhverv, er hans påstand, som han vil konfrontere Lotte Rod med.
  Han driver et landbrug på 180 ha og producerer 41.000 slagtesvin årligt.
  